DOCTOR 

Woyzeck, què he vist? Tu, un home de paraula! 

WOYZECK 

Què passa, senyor doctor? 

DOCTOR 

Ho he vist, Woyzeck! He vist com pixaves al carrer. A la paret, has pixat, com un gos! I jo vinga anar-te pagant tres 
rals diaris i la manutenció, a més a més! Woyzeck, això no està bé! El món marxa malament, molt malament. 
WOYZECK 

Senyor doctor, és que si la naturalesa t'ho demana... 

DOCTOR 

La naturalesa ho demana, la naturalesa ho demana! La naturalesa! Que potser no ho he demostrat, jo, que el 
musculus constrictor vessicae és sotmès a la voluntat? La naturalesa! 

Woyzeck, l'home és lliure, en l'home la individualitat resplendeix en la llibertat! No poder-se aguantar la pixera! (Es 
passeja movent el cap, amb les mans al darrere, amunt i avall de la 

sala.) Woyzeck, ja t'has menjat els pèsols? Només pèsols, cruciferae, fixa't bé! Es prepara una revolució en la ciència, i 
sóc jo qui la faré explotar! Urea, zero coma deu; amoníaç, clorhídric, hiperòxid... Woyzeck, no tindries pas ganes de 
tornar-hi? 

Passa a dins i prova-ho. 

WOYZECK 
No puc, senyor doctor. 

DOCTOR 

(Amb apassionament.) Mira que pixar-te a la paret! Tinc el contracte a la mà, els papers canten! Ho he vist, ho he vist amb 
els meus propis ulls; havia tret el nas a la finestra, com faig sovint, perquè estudio els esternuts i m'hi ha de tocar el 
sol... 

(Envestint-lo tot d'una i parant-se immediatament en sec.) 

No, Woyzeck, no és que m'enfadi, no! Enrabiar-se no és sa, és anticientífic. Estic tranquil, completament tranquil; el 
pols com sempre, a seixanta, i et parlo amb una absoluta sang 

freda. Guardem-nos d'enrabiar-nos per una persona! Per una persona? Encara, si fos un Proteu qui et fa la 
santíssima!... Ara que, Woyzeck, a la paret no t'hi havies de pixar! 



WOYZECK 

Veu, senyor doctor, un a vegades té el seu caràcter, la seva estructura... però amb la naturalesa és una altra cosa, 
m'entén? Amb la naturalesa... (S'estiraels dits, fent-los cruixir.) És com... com bo diré, jo? Per exemple... 

DOCTOR 

Ja tornem a filosofar, Woyzeck? 

WOYZECK 

(Confidencial.) Senyor doctor, en sap res, vostè, de la Doble-naturalesa? A vegades, al migdia, quan sembla que el sol 
abranda tot el món, a vegades una veu terrible em parla. 

DOCTOR 

Woyzeck, tu tens una Aberratiol 
WOYZECK 

(Posant-se l'índex al costat del nas.) Els bolets, senyor doctor, els bolets: aquí hi ha la cosa! Ho ha vist, com surten els bolets i 
quines figures fan a terra? Ah, qui sabés llegir-les! 

DOCTOR 

Woyzeck, acabes de descriure'm d'una manera esplèndida la més esplèndida Aberratio mentalis partialis de segona 
espècie! T'apujaré el sou. De segona espècie: idea fixa amb estat 
general normal. Vas fent el de sempre? Afaites el capità? 

WOYZECK 
Sí, senyor 
DOCTOR 

Et menges els pèsols? 

WOYZECK 

Com sempre, senyor. Els diners són per a casa, se'ls queda la dona. 

Fas la teva feina? 

Sí, senyor. 

DOCTOR 

Un cas molt interessant, Woyzeck, t'apujaré! Però, bona conducta, eh? Vejam aquest pols? Sí. 


(El capità. El doctor. El capità va carrer avall, panteixant. Es detura per respirar i guaita el seu entorn. S'atura.) 

CAPITÀ 

Doctor, no corri tant! I no remi d'aquesta manera amb el bastó! Sembla que empaiti la mort! Una bona persona, una 



persona amb la consciència tranquihla, no corre mai. Una bona persona... (Agafa el doctor pel pany de la levita.) 
Doctor, permeti'm de salvar una vida humana. 

